PMIndiaData/PMIndiaSum huggingface dataset:
प्रधानमंत्री ने वाराणसी और पटना के बीच ट्रेन को झंडी दिखाकर रवाना किया, विभिन्‍न विकास परियोजनाओं की शुरूआत की, वाराणसी में जन सभा को संबोधित किया

प्रधानमंत्री श्री नरेन्‍द्र मोदी ने वाराणसी में मडुआडीह रेलवे स्‍टेशन और पटना के बीच एक ट्रेन को झंडी दिखाकर रवाना किया। उन्‍होंने विभिन्‍न विकास परियोजनाओं की शुरूआत की और वाराणसी में डीएलडब्‍ल्‍यू ग्राउंड्स पर एक जनसभा को संबोधित किया। उन्‍होंने फ्रांस के राष्‍ट्रपति एमैनुअल मैक्रॉं का गर्मजोशी से स्‍वागत करने के लिए काशी की जनता को बधाई दी। उन्‍होंने कहा कि सरकार डीएलडब्‍ल्‍यू के विकास और उसके उन्‍नयन के लिए प्रतिबद्ध है, जो वाराणसी के औद्योगिक विकास का प्रतीक है। उन्‍होंने आवास के क्षेत्र में तथा और लोगों को आवास की सुविधा सुनिश्‍चित करने के लिए राज्‍य सरकार के प्रयासों सराहना की। उन्‍होंने विभिन्‍न प्रकार के ‘कचरे से सम्‍पदा’ की पहलों पर लगाई गई प्रदर्शनी की सराहना की। उन्‍होंने कहा कि वाराणसी में पर्यटन की काफी संभावना है और शहर को स्‍वच्‍छ रखने के लिए सभी प्रयास किए जाने चाहिए। प्रधानमंत्री ने कहा कि हाल ही में घोषित आयुष्‍मान भारत योजना से स्‍वास्‍थ्‍य क्षेत्र में जबर्दस्‍त बदलाव आएगा। इससे गरीबों को गुणवत्‍तापूर्ण स्‍वास्‍थ्‍य सेवाएं प्रदान की जा सकेंगी। प्रधानमंत्री ने योजनाओं के बेहतर कार्यान्‍वयन के लिए उत्‍तर प्रदेश की सरकार को बधाई दी।
प्रधानमंत्री ने रे‍ल विकास शिविर में भाग लिया और रेलवे अधिकारियों को सम्‍बोधित किया

प्रधानमंत्री श्री नरेंद्र मोदी ने आज सूरजकुंड में रेल विकास शिविर में भाग लिया। रेलवे अधिकारियों ने रेलवे के विभिन्‍न पहलुओं पर प्रधानमंत्री के सामने उद्देश्‍यपरक प्रेजेंटेशन पेश किया। इसके उपरांत उन्‍होंने रेल अधिकारियों को भी सम्‍बोधित किया। आज ही रेल विकास शिविर का तीसरा और अंतिम दिन था।
प्रधानमंत्री ने श्रमिक दिवस पर श्रमिकों को सलाम किया

प्रधानमंत्री श्री नरेंद्र मोदी ने श्रमिक दिवस के अपने संदेश में भारत की प्रगति में बड़ी भूमिका निभाने वाले असंख्‍य श्रमिकों के दृढ़ निश्‍चय और कड़ी मेहनत को सलाम किया है। प्रधानमंत्री ने अपने संदेश में कहा – ‘आज श्रमिक दिवस पर हम भारत के असंख्‍य श्रमिकों के दृढ़ निश्‍चय को सलाम करते हैं, जो भारत की प्रगति में बड़ी भूमिका निभाते हैं। श्रमेव जयते।’
प्रधानमंत्री ने लता मंगेशकर को उनकी जयंती पर याद किया

प्रधानमंत्री श्री नरेन्द्र मोदी ने लता मंगेशकर की जयंती पर उन्हें याद किया है। श्री मोदी ने जानकारी देते हुए कहा कि अयोध्या में एक चौक का नाम लता दीदी के नाम पर रखा जाएगा। उन्होंने कहा कि सबसे महान भारतीय प्रतीकों में से एक लता दीदी को यह सच्ची श्रद्धांजलि है। अपने एक ट्वीट में प्रधानमंत्री ने कहाः "लता दीदी को उनकी जयंती पर स्मरण कर रहा हूं। बहुत कुछ है जो मुझे याद है … अनगिनत वार्तालाप जिसमें वह इतना स्नेह बरसाती थीं। मुझे प्रसन्नता है कि आज, अयोध्या में एक चौक का नाम उनके नाम पर रखा जाएगा। महानतम भारतीय प्रतीकों में से एक लता दी को यह एक सच्ची श्रद्धांजलि है।"
प्रधानमंत्री ने इंटरनेशनल थर्मोन्यूक्लियर एक्सपेरिमेंटल रिएक्टर (आईटीईआर) में आईटीईआर असेंबली की शुरुआत के अवसर पर दिया संदेश

आईटीईआर ऑर्गनाइजेशन आज 28 जुलाई, 2020 को फ्रांस के सैंट-पॉल-लेज-ड्यूरैंस में एक समारोह के साथ आईटीईआर टोकोमक की स्टार्ट ऑफ असेंबली मना रहा है। इसमें आईटीईआर के सभी सदस्य देशों के आमंत्रित प्रमुख व्यक्तिगत रूप से, या इलेक्ट्रॉनिक माध्यम से भाग ले रहे हैं, या अपना संदेश दे रहे हैं। राष्ट्रपति मैक्रों वर्चुअल माध्यम से इस समारोह की मेजबानी कर रहे हैं। अपने संदेश में माननीय प्रधानमंत्री श्री नरेन्द्र मोदी ने कड़ी मेहनत और अभी तक हासिल की गई सफलता के लिए आईटीईआर ऑर्गनाइजेशन को बधाई दी। वैज्ञानिकों और इंजीनियरों की वैश्विक भागीदारी का उल्लेख करते हुए उन्होंने कहा कि आईटीईआर वास्तव में भारत की सदियों पुरानी मान्यता ‘वसुधैव कुटुम्बकम’ का बेहतरीन उदाहरण है, जिसका मतलब है कि मानवता की बेहतरी के लिए पूरा विश्व मिलकर काम करे और भारत आईटीईआर के लक्ष्य को हासिल करने और काम करने में सहायता के लिए क्रायोस्टेट, इन वीजल शील्ड्स, कूलिंग वाटर में महत्वपूर्ण योगदान, क्रायोजेनिक और क्रायो वितरण प्रणालियों, आरएफ और बीम प्रौद्योगिकी के उपयोग से सहायक तापीय उपकरण (ऑक्जिलरी हीटिंग डिवाइस), मल्टी मेगा वाट बिजली आपूर्ति और विभिन्न डायग्नोस्टिक्स जैसे अंशदानों के माध्यम से योगदान कर रहा है। इस अवसर पर, प्रधानमंत्री श्री नरेन्द्र मोदी की तरफ से फ्रांस और मोनाको में भारत के राजदूत श्री जावेद अशरफ द्वारा संदेश दिया गया। संदेश का पूरा विवरण पढ़ने के लिए यहां क्लिक करें – http://dae.gov.in/writereaddata/iter2020_message_pm_india_shri_narendra_modi.pdf
प्रधानमंत्री ने देशवासियों को ओडिया नव वर्ष और महा बिषुब पाना संक्रांति की बधाई दी

प्रधानमंत्री श्री नरेन्द्र मोदी ने देशवासियों को ओडिया नव वर्ष और महा बिषुब पाना संक्रांति की बधाई दी है। एक ट्वीट में प्रधानमंत्री ने लिखा हैः “ओडिया नव वर्ष और महा बिषुब पाना संक्रांति की बधाइयां। मेरी कामना है कि नया वर्ष ढेर सारी खुशियां लेकर आये। हमारे समाज में भाईचारे की भावना बढ़े और सभी पूरी तरह स्वस्थ रहें।”
जानी-मानी विदेशी कंपनियों के सीईओ ने प्रधानमंत्री से मुलाकात की

अनेक जानी-मानी विदेशी कंपनियों के मुख्‍य कार्यकारी अधिकारियों (सीईओ) ने आज प्रधानमंत्री श्री नरेन्द्र मोदी से मुलाकात की। ड्यूश बैंक एजी के श्री अंशु जैन, डेमलर एजी के डॉ. डीटर जेश्‍चे, बीएएसएफ के डॉ. कुर्त बॉक, थिसीन क्रुप के डॉ. हीनरिच बियरसिंगर, नॉरगॉस के श्री यंग्‍वे स्लिंगस्‍टैड और जीआईसी एएम के डॉ. फेफरी जेइनसुभाकिजी इन सीईओ में शामिल थे। इन सभी सीईओ ने प्रधानमंत्री द्वारा आर्थिक सुधारों की दिशा में उठाए गए कदमों की सराहना की और भारत में निवेश बढ़ाने का अपना इरादा भी व्‍यक्‍त किया।
प्रधानमंत्री ने पीएम संग्रहालय, 5जी के शुभारंभ, अहमदाबाद मेट्रो और अंबाजी के नवीनीकरण पर नागरिकों की टिप्पणियों का उत्तर दिया

प्रधानमंत्री श्री नरेन्द्र मोदी ने प्रधानमंत्री संग्रहालय से लेकर 5जी के शुभारंभ, अहमदाबाद मेट्रो और अंबाजी के नवीनीकरण जैसे मुद्दों पर विभिन्न वर्ग के नागरिकों को उत्तर दिया है। प्रधानमंत्री संग्रहालय के बारे में एक परिवर्तनकारी कदम के रूप में अहमदाबाद मेट्रो के बारे में 5जी जैसी विकास पहलों के बारे में एक मां द्वारा खुशी जताए जाने पर अधिक संख्या में पर्यटकों और श्रद्धालुओं से अंबाजी की यात्रा करने का आग्रह करने पर, जहां पिछले कुछ वर्षों में बहुत अच्छा काम किया गया है। इसमें 51 शक्ति पीठों के मंदिर, गब्बर तीर्थ में किया गया कार्य और स्वच्छता पर ध्यान दिया जाना शामिल है।
प्रधानमंत्री ने श्री प्रमुख स्वामी महाराज जी की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने परम पूज्य प्रमुख स्वामी महाराज जी की जयंती पर उन्हें श्रद्धांजलि अर्पित की है। बीएपीएस स्वामीनारायण संस्था के एक ट्वीट के जवाब में प्रधानमंत्री ने ट्वीट किया; "मैं श्री प्रमुख स्वामी महाराज जी की जयंती पर उन्हें श्रद्धांजलि अर्पित करता हूं। मैं अपने आप को धन्य मानता हूं कि मुझे उनके साथ कई मौकों पर बातचीत करने का अवसर मिला और उनसे बहुत स्नेह भी मिला। समाज की अद्भुत अग्रणी सेवाओं के लिए दुनिया भर में उनकी प्रशंसा की जाती है।"
पेरिस में आयोजित होने वाले सीओपी-21 सम्‍मेलन से पहले प्रधानमंत्री ने समान विचारों वाले विकासशील देशों के प्रतिनिधिमंडल प्रमुखों से मुलाकात की

पेरिस में इस वर्ष बाद में आयोजित होने वाले संयुक्‍त राष्‍ट्र जलवायु परिवर्तन सम्‍मेलन (सीओपी-21) के क्रम में प्रधानमंत्री श्री नरेन्‍द्र मोदी ने आज नई दिल्‍ली में समान विचार वाले विकासशील देशों (एलएमडीसी) के प्रतिनिधिमंडल प्रमुखों से मुलाकात की। भारत ने पिछले दो दिनों से इन देशों की एक बैठक आयोजित की है। प्रतिनिधियों से बात करते हुए प्रधानमंत्री ने इस बात पर जोर दिया कि विश्‍व आज जलवायु परिवर्तन की चुनौतियों से भली-भांति अवगत है और जलवायु आधारित न्‍याय के सिद्धांत के बारे में उन्‍हें अवगत कराने की आवश्‍यकता है। उन्‍होंने कहा कि हमें उस माहौल का विरोध करना है, जिसे विकासशील देशों सहित खास समूहों द्वारा तैयार किया जा रहा है कि विकास और वृद्धि पर्यावरण के शत्रु हैं तथा इस प्रकार विकास और वृद्धि का काम करने वाले सभी देश दोषी हैं। उन्‍होंने कहा कि विश्‍व को इस बात से राजी किया जाना चाहिए कि विकासशील देश पर्यावरण के शत्रु नहीं हैं। प्रधानमंत्री ने सुझाव दिया कि विश्‍व भर में विकसित और विकासशील देशों में पर्यावरण से जुड़े विषयों पर साझा स्‍कूल पाठ्यक्रम होना चाहिए ताकि जलवायु परिवर्तन के विरुद्ध संघर्ष में साझा लक्ष्‍यों के साथ युवा पीढ़ी का विकास हो। प्रधानमंत्री ने विकसित देशों के लिए अपने न्‍यायसंगत विकास की आकांक्षाओं पूरा करने के क्रम में स्‍वच्‍छ प्रौद्योगिकी में हिस्‍सेदारी करने और जलवायु परिवर्तन से मुकाबला करने के लिए विकासशील देशों की वित्तीय सहायता प्रदान करने से जुड़ी उनकी प्रतिबद्धता को पूरा करने की जरूरत पर बल दिया। उन्‍होंने कहा कि जबकि विकसित देशों के सामने उत्‍सर्जन से जुड़ी कटौतियों का लक्ष्‍य होना चाहिए, विकासशील देशों को अक्षय ऊर्जा और हरित भवनों जैसे पहलों की ओर प्रोत्‍साहन देने के लक्ष्‍यों पर काम करना चाहिए। प्रधानमंत्री ने ऊर्जा का उपभोग घटाने के लिए रहन-सहन में बदलाव लाने का आह्वान किया। उन्‍होंने कहा कि भारत जलवायु परिवर्तन से जुड़े मुद्दे पर एलएमडीसी के साथ कंधे से कंधा मिलाकर खड़ा हैं। बातचीत के दौरान केन्‍द्रीय पर्यावरण और वन मंत्री श्री प्रकाश जावड़ेकर उपस्थित थे।
प्रधानमंत्री ने कोरिया गणराज्य का राष्ट्रपति चुने जाने पर श्री यून सॉक-यूल को बधाई दी

प्रधानमंत्री श्री नरेन्द्र मोदी ने कोरिया गणराज्य के राष्ट्रपति चुनाव में विजय हासिल करने के लिये श्री यून सॉक-यूल को बधाई दी है। एक ट्वीट में प्रधानमंत्री ने कहा हैः “मैं यून सॉक-यूल को राष्ट्रपति निर्वाचित होने पर हार्दिक बधाई देता हूं। मैं भारत-कोरिया गणराज्य विशिष्ट रणनीतिक साझेदारी को आगे बढ़ाने और उसे मजबूत बनाने के लिये उनके साथ काम करने की आशा करता हूं।”
मंत्रिमंडल ने बाह्य अंतरिक्ष की खोज तथा शांतिपूर्ण उद्देश्य के लिए बाह्य अंतरिक्ष के उपयोग में सहयोग पर भारत तथा उज्बेकिस्तान के बीच समझौता को स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को बाह्य अंतरिक्ष की खोज तथा शांतिपूर्ण उद्देश्य के लिए बाह्य अंतरिक्ष के उपयोग में सहयोग पर भारत तथा उज्बेकिस्तान के बीच समझौता के बारे में अवगत कराया गया। इस समझौता पर एक अक्टूबर, 2018 को नई दिल्ली में उज्बेकिस्तान के राष्ट्रपति की भारत यात्रा के दौरान हस्ताक्षर किया गया था। प्रमुख प्रभाव : यह समझौता भारत और उज्बेकिस्तान के बीच सहयोग को मजबूत बनाएगा और दूर संवेदी, सेलेटाइट संचार, सेटेलाइट नैविगेशन, अंतरिक्ष विज्ञान तथा बाह्य अतंरिक्ष की खोज के क्षेत्र में नई शोध गतिविधियां तथा ऐप्लीकेशन संभावनाओं में तेजी लाएगा। लाभ : इस समझौते से मानवता के लाभ के लिए अंतरिक्ष प्रौद्योगिकी ऐप्लीकेशन के क्षेत्र में संयुक्त गतिविधियां बढ़ेंगी। इस समझौता से संयुक्त कार्य समूह बनेगा जो समझौता के प्रावधानों को लागू करने की समय सीमा तथा उपायों सहित कार्य योजना तैयार करेगा।
मंत्रिमंडल को भारत और बांग्लादेश के बीच साइबर सुरक्षा सहयोग पर आधारित समझौते के बारे में जानकारी दी गई

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल को भारत और बांग्लादेश के बीच साइबर सुरक्षा सहयोग पर आधारित समझौते से अवगत कराया गया। यह समझौता भारत के इलेक्ट्रॉनिक्स और सूचना प्रौद्योगिकी मंत्रालय के अधीन इंडियन कंप्यूटर इमरजेंसी रिस्पांस टीम (सीईआरटी-इन) और बांग्लादेश के डाक, दूरसंचार और सूचना प्रौद्योगिकी मंत्रालय के अधीन बांग्लादेश गवर्नमेंट कंप्यूटर इंसिडेंट रिस्पांस टीम- बांग्लादेश कंप्यूटर कौंसिल सूचना और संचार प्रौद्योगिकी डिवीजन के बीच किया गया था। 8 अप्रैल 2017 को समझौता ज्ञापन पर हस्ताक्षर किए गए थे। इस समझौता ज्ञापन का लक्ष्य सीईआरटी- इन और बीजीडी e-gov सीआईआरटी के बीच सहयोग को बढ़ावा देना है और इसमें साइबर हमले और साइबर सुरक्षा से जुड़ी घटनाएं, साइबर सुरक्षा प्रौद्योगिकी सहयोग, साइबर सुरक्षा नीतियों का आदान-प्रदान और सर्वश्रेष्ठ परंपराएं और प्रत्येक देश के संबंधित कानूनों और नियमों के अनुसार इस क्षेत्र में मानव संसाधन विकास की श्रेष्ठ परंपराएं शामिल हैं, जो समानता, सौहार्द्र और परस्पर लाभ पर आधारित है। साइबर सुरक्षा के मामले पर विधिवत गठित एक संयुक्त समिति के माध्यम से सीईआरटी-इन और बीजीडी e-gov सीआईआरटी के बीच समझौते को कार्यान्वित किया जाएगा। पृष्ठभूमि: सीईआरटी- इन भारत सरकार के इलेक्ट्रॉनिक्स और सूचना प्रौद्योगिकी मंत्रालय के अधीन एक राष्ट्रीय शीर्ष एजेंसी है। इसका लक्ष्य भारतीय साइबर स्पेस को सुरक्षित रखना है। अतः सीईआरटी-इन की ओर से विदेशी कंप्यूटर इमरजेंसी रिस्पांस टीम के साथ घटना के प्रत्युत्तर और समाधान के लिए सहयोग किया जा रहा है। सरकारों, कारोबार और उपभोक्ताओं के सामने कई प्रकार की साइबर चुनौतियों को देखते हुए यह समझौता किया गया है। इसके अलावा, इस बात की आवश्‍कयता है क‍ि साइबर सुरक्षा संबंधी तैयारी में सुधार किया जाए तथा सिस्‍टम को सुरक्षित रखने के महात्‍मय, सुरक्षा प्रक्रियाओं तथा परिचलनों को नवीनतम रखने और साइबर सुरक्षा के क्षेत्र में दोनों संगठनों के सहयोग के महात्‍मय को मान्‍यता देने के बारे में जागरूकता को बढाए जाए।
प्रधानमंत्री ने केरल के पलक्कड़ में हुई दुर्घटना में लोगों की मौत पर शोक व्यक्त किया

प्रधानमंत्री श्री नरेन्द्र मोदी ने केरल के पलक्कड़ जिले में हुई दुर्घटना में लोगों की मौत पर शोक व्यक्त किया है। प्रधानमंत्री ने पीएमएनआरएफ से प्रत्येक मृतक के निकटतम परिजन को 2 लाख रुपये और प्रत्येक घायल व्यक्ति को 50 हजार रुपये की अनुग्रह राशि देने की घोषणा की। प्रधानमंत्री कार्यालय ने ट्वीट किया; “पीएम नरेन्द्र मोदी ने केरल के पलक्कड़ जिले में एक दुर्घटना के कारण हुई लोगों की मौत पर दु:ख व्यक्त किया है। उन्होंने शोक संतप्त परिवारों के प्रति संवेदना व्यक्त की और घायल लोगों के शीघ्र स्वस्थ होने की प्रार्थना की।” “पीएमएनआरएफ से प्रत्येक मृतक के निकटतम परिजन को 2 लाख रुपये दिए जाएंगे। प्रत्येक घायल व्यक्ति को 50,000 रुपये दिए जाएंगे।”
मंत्रिमंडल ने आईएएलए को अपना दर्जा गैर-सरकारी संगठन से बदलकर अन्‍त: सरकारी संगठन किए जाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने इन्‍टरनेशनल एसोसिएशन ऑफ मरीन एड्स टू नेवीगेशन एण्‍ड लाइट हाउस अथॉरिटीज़ (आईएएलए) को अपना दर्जा गैर-सरकारी संगठन (एनजीओ) से बदलकर अन्‍त: सरकारी संगठन (आईजीओ) किए जाने को अपनी मंजूरी प्रदान कर दी है। इस प्रस्‍ताव से ‘पोतों के सुरक्षित, मितव्‍ययी और दक्षतापूर्ण आवागमन’ की सुविधा होगी। इससे आईएएलए अन्‍तर्राष्‍ट्रीय मेरीटाईम संगठन (आईएमओ) व इन्‍टरनेशनल हाइड्रोग्राफिक आर्गेनाइजेशन (आईएचओ) के समकक्ष हो जाएगा। पृष्‍ठभूमि: आईएएलए का मुख्‍यालय फ्रांस कानून के अन्‍तर्गत सेंट जर्ममेनैन लाए (फ्रांस) में 1957 में स्‍थापित किया गया था। यह 83 राष्‍ट्रीय सदस्‍यों वाली एक आम सभा द्वारा प्रशासित है, और अधिशासी तंत्र के रूप में एक परिषद कार्यरत है। आईएएलए परिषद में 24 राष्‍ट्रीय सदस्‍य हैंऔर भारत इसकी परिषद का एक सदस्‍य हैं जिसका प्रतिनिधित्‍व महानिदेशक – लाईट हाऊस एवं लाईटशिप्‍स (डीजीएलएल) नौवहन मंत्रालय द्वारा किया जाता है। लाईटहाउस अधिनियम 1927 के अनुसार डी जी एल एल अण्‍डमान और निकोबार और लक्षद्वीप समूहों सहित भारत के तटों पर सामान्‍य स्थितियों में नौचालन की गतिविधियों का अनुरक्षण में मदद प्रदान करता है। मई 2014 में ला कोरूना में आयोजित अपने ग्‍यारहवें सत्र ने इन्‍टरनेशनल एसोसिएशन आफ मरीन एड्स टू नेवीगेशन एण्‍ड लाईटहाऊस अथॉरीटिज़ (आईएएलए) की आम सभा ने एक संकल्‍प को अंगीकार किया था, जिसमें उसने अपना दृढ़ विश्‍वास व्‍यक्‍त किया था कि आईएएलए का दर्जा एनजीओ से बदलकर आई एएलए किए जाने से 21वीं शताब्‍दी के लक्ष्‍यों की प्राप्ति में काफी मदद होगी।
प्रधानमंत्री 11 फरवरी को वन ओशन समिट के उच्चस्तरीय सत्र में भाग लेंगे

प्रधानमंत्री श्री नरेन्द्र मोदी 11 फरवरी को दोपहर करीब 2:30 बजे एक वीडियो संदेश के माध्यम से वन ओशन समिट के उच्चस्तरीय सत्र को संबोधित करेंगे। इस शिखर सम्मेलन के उच्चस्तरीय सत्र को जर्मनी, यूनाइटेड किंगडम, दक्षिण कोरिया, जापान, कनाडा सहित कई देशों के राष्ट्राध्यक्ष व शासनाध्यक्ष संबोधित करेंगे। वन ओशन समिट का आयोजन फ्रांस द्वारा संयुक्त राष्ट्र और विश्व बैंक के सहयोग से फ्रांस के ब्रेस्ट में 9-11 फरवरी के दौरान किया जा रहा है। इस शिखर सम्मेलन का उद्देश्य अंतरराष्ट्रीय समुदाय को स्वस्थ एवं समावेशी समुद्री इकोसिस्टम के संरक्षण और समर्थन की दिशा में ठोस कार्रवाई करने के लिए प्रेरित करना है।
‘इकत’ तकनीक से तैयार अद्वितीय चित्र प्रधानमंत्री को भेंट किया गया

प्रधानमंत्री श्री नरेन्‍द्र मोदी को आज एक अद्वितीय चित्र भेंट किया गया। इस चित्र को अनोखी तकनीक ‘इकत’ अथवा ‘टाई एंड डाई’ से तैयार किया गया है। श्री नरेन्‍द्र मोदी का यह चित्र श्री सुरेन्‍द्र मेहर की एक कृति है। ओडिशा की परंपरागत इकत शैली का प्रयोग कर यह चित्र तैयार किया गया है। श्री सुरेन्‍द्र मेहर को राष्‍ट्रीय पुरस्‍कार के साथ-साथ यूनेस्‍को के पुरस्‍कार से भी नवाजा जा चुका है। इकत तकनीक के जरिए परंपरागत एवं आधुनिकता के संगम का अनोखा प्रयोग कर यह उत्‍कृष्‍ट चित्र तैयार किया गया है।
प्रधानमंत्री भारतीय पुलिस सेवा के प्रोबेशनरों के साथ बातचीत करेंगे

प्रधानमंत्री श्री नरेन्‍द्र मोदी शुक्रवार, 04 सितंबर, 2020 को सुबह 11 बजे सरदार वल्लभभाई पटेल राष्ट्रीय पुलिस अकादमी (एसवीपीएनपीए) में आयोजित दीक्षांत परेड कार्यक्रम के दौरान भारतीय पुलिस सेवा के प्रोबेशनरों के साथ वीडियो-कॉन्फ्रेंस के माध्यम से बातचीत करेंगे। इन 131 भारतीय पुलिस सेवा (आईपीएस) के प्रोबेशनरों में 28 महिला प्रोबेशनर शामिल हैं, जिन्‍होंनेइस अकादमी में बुनियादी पाठ्यक्रम चरण-1 के 42 सप्ताह पूरे कर लिए हैं। इन प्रोबेशनरों ने लाल बहादुर शास्त्री राष्ट्रीय प्रशासन अकादमी मसूरी और डॉ. मैरी चन्‍ना रेड्डी मानव संसाधन विकास संस्‍थान तेलंगाना, हैदराबाद में आईएएस, आईएफएस जैसी अन्‍य सेवाओं के प्रोबेशनरों के साथ अपना फाउंडेशन कोर्स पूरा करने के बाद 17 दिसंबर 2018 को इस अकादमी में प्रवेश किया था। सरदार वल्लभभाई पटेल राष्ट्रीय पुलिस अकादमी (एसवीपीएनपीए) में बेसिक कोर्स प्रशिक्षण के दौरान प्रोबेशनरों को कानून, जांच-पड़ताल, फोरेंसिक, नेतृत्व एवं प्रबंधन, अपराध विज्ञान, सार्वजनिक व्यवस्था और आंतरिक सुरक्षा, नैतिकता और मानवाधिकार, आधुनिक भारतीय पुलिस व्‍यवस्‍था, फील्ड क्राफ्ट और युक्तियां, हथियार प्रशिक्षण और गोलाबारी जैसे विभिन्‍न इंडोर और आउटडोर विषयों का प्रशिक्षण दिया जाता है।
मंत्रिमंडल ने दिल्‍ली की अनाधिकृत कालोनियों के निवासियों को स्‍वामित्‍व प्रदान करने/मान्‍यता देने या हस्‍तांतरण/गिरवी रखने के अधिकार प्रदान करने से संबंधित प्रक्रिया की सिफारिश के लिए समिति के गठन के प्रस्‍ताव को मंजूरी दी

प्रधानमंत्री श्री नरेन्‍द्र मोदी की अध्‍यक्षता में आज केंद्रीय मंत्रिमंडल की बैठक में दिल्ली की अनाधिकृत कालोनियों के निवासियों को स्वा्मित्व प्रदान करने/मान्यता देने या उन्‍हें हस्तांतरण/गिरवी रखने के अधिकार प्रदान करने से संबंधित प्रक्रिया की सिफारिश के लिए समिति के गठन के प्रस्ताव को मंजूरी दी गई। इस समिति की अध्‍यक्षता दिल्‍ली के उपराज्‍यपाल करेंगे और इसमें निम्‍नलिखित सदस्‍य होंगे: उपाध्यक्ष, दिल्ली विकास प्राधिकरण (डीडीए); अपर सचिव, आवास और शहरी मामलों का मंत्रालय (एमओएचयूए) भारत सरकार; मुख्य सचिव, राष्‍ट्रीय राजधानी क्षेत्र, दिल्‍ली सरकार; दिल्ली के पूर्वी, उत्‍तरी और दक्षिणी नगर निगमों के आयुक्त; अध्यक्ष, दिल्ली शहरी कला आयोग; प्रोफेसर, शहरी परिवहन, योजना और वास्‍तुकला विद्यालय (एसपीए), दिल्ली शहरी नियोजक एवं निदेशक, नेशनल इंस्‍टीट्यूट ऑफ अर्बन अफेयर्स; पूर्व निदेशक, दिल्ली अग्निशमन सेवा; और प्रधान आयुक्‍त, डीडीए सदस्‍य सचिव के रूप में। गठित की गई यह समिति 90 दिनों में अपनी रिपोर्ट आवास और शहरी मामलों के मंत्रालय को सौंप देगी। समिति द्वारा इस रिपोर्ट को सौंपे जाने पर, कैबिनेट सचिवालय को सूचित किया जाएगा और समिति की सिफारिशों पर विचार करने के बाद आगे की कार्रवाई की जाएगी। लाभ: समिति की सिफारिशें दिल्‍ली की अनाधिकृत कालोनियों के निवासियों को स्वामित्व प्रदान करने या हस्तांतरण/गिरवी रखने के अधिकार प्रदान करने का मार्ग प्रशस्‍त करेंगी। यह पहला मौका है जब दिल्‍ली की अनाधिकृत कालोनियों के निवासियों को उपरोक्‍त अधिकार प्रदान करने पर विचार किया जा रहा है।
प्रधानमंत्री ने जन्माष्टमी पर लोगों को बधाई दी

प्रधानमंत्री श्री नरेन्द्र मोदी ने जन्माष्टमी के पावन अवसर पर देशवासियों को बधाई दी है। एक ट्वीट में प्रधानमंत्री ने कहा; “सभी देशवासियों को जन्माष्टमी के पावन-पुनीत अवसर पर हार्दिक शुभकामनाएं। भक्ति और उल्लास का यह उत्सव हर किसी के जीवन में सुख, समृद्धि और सौभाग्य लेकर आए। जय श्रीकृष्ण!”
प्रधानमंत्री ने जापान के सम्राट अकिहितो को जन्‍मदिन की बधाई दी

प्रधानमंत्री श्री नरेन्‍द्र मोदी ने जापान के सम्राट अकिहितो को जन्‍मदिन की बधाई दी है। प्रधानमंत्री ने अपने संदेश में कहा:- “जापान के सम्राट श्री अकिहितो को जन्‍मदिन की बधाई। मैं उनके अच्‍छे स्‍वास्‍थ्‍य की कामना करता हूं और आशा करता हूं कि वे जापान और दुनिया के लोगों को प्रेरित करते रहेंगे।”
प्रधानमंत्री 3 जनवरी को 108वीं भारतीय विज्ञान कांग्रेस को संबोधित करेंगे

प्रधानमंत्री श्री नरेन्द्र मोदी 3 जनवरी, 2023 को सुबह 10:30 बजे वीडियो कॉन्फ्रेंस के माध्यम से 108वीं भारतीय विज्ञान कांग्रेस (आईएससी) को संबोधित करेंगे। इस वर्ष के आईएससी का मुख्य विषय “महिला सशक्तिकरण के साथ सतत विकास के लिए विज्ञान और प्रौद्योगिकी” है। इस आयोजन के दौरान सतत विकास, महिला सशक्तिकरण और इसे प्राप्त करने में विज्ञान और प्रौद्योगिकी की भूमिका के मुद्दों पर चर्चा की जाएगी। प्रतिभागी महिलाओं को एसटीईएम (विज्ञान, प्रौद्योगिकी, इंजीनियरिंग, गणित) शिक्षा, अनुसंधान के अवसरों और आर्थिक भागीदारी तक समान पहुंच प्रदान करने के तरीके खोजने के प्रयासों के साथ-साथ शिक्षण, अनुसंधान और उद्योग के शीर्ष क्षेत्रों में महिलाओं की संख्या बढ़ाने के तरीकों पर चर्चा और विचार-विमर्श करेंगे। विज्ञान और प्रौद्योगिकी में महिलाओं के योगदान को प्रदर्शित करने के लिए एक विशेष कार्यक्रम भी आयोजित किया जाएगा, जिसमें प्रसिद्ध महिला वैज्ञानिकों के व्याख्यान भी होंगे। आईएससी के साथ-साथ कई अन्य कार्यक्रम भी आयोजित किए जाएंगे। बच्चों के बीच वैज्ञानिक रुचि और स्वभाव को प्रोत्साहित करने में मदद करने के लिए बाल विज्ञान कांग्रेस का भी आयोजन किया जाएगा। किसान विज्ञान कांग्रेस जैव-अर्थव्यवस्था में सुधार और युवाओं को कृषि के प्रति आकर्षित करने के लिए एक मंच प्रदान करेगी। जनजातीय विज्ञान कांग्रेस भी आयोजित की जाएगी, जो आदिवासी महिलाओं के सशक्तिकरण पर ध्यान देने के साथ-साथ स्वदेशी प्राचीन ज्ञान प्रणाली और परंपरा को वैज्ञानिक तरीके से दर्शाने के लिए एक मंच होगा। कांग्रेस का पहला अधिवेशन 1914 में आयोजित किया गया था। आईएससी का 108वां वार्षिक सत्र राष्ट्रसंत तुकड़ोजी महाराज नागपुर विश्वविद्यालय में आयोजित किया जाएगा, जो इस वर्ष अपनी शताब्दी भी मना रहा है।
प्रधानमंत्री ने श्री श्री हरिचंद ठाकुर को उनकी जंयती पर नमन किया

प्रधानमंत्री श्री नरेन्द्र मोदी ने श्री श्री हरिचंद ठाकुर को उनकी जयंती पर श्रद्धांजलि अर्पित की। श्री मोदी ने एक ट्वीट में कहा : “मैं श्री श्री हरिचंद ठाकुर को उनकी जंयती पर नमन करता हूं। उनका जीवन और आदर्श कई लोगों को आज भी ताकत देते हैं। उन्होंने शिक्षा और सामाजिक सशक्तिकरण को खासा महत्व दिया था। उनके मूल्य मतुआ समुदाय के दयालु और करुणामय स्वभाव में नजर आता है।” प्रधानमंत्री ने हाल में ओराकांडी ठाकुर बाड़ी के भ्रमण के दौरान दिए गए भाषण को भी साझा किया। उन्होंने कहा, “कुछ सप्ताह पहले, मैं ओराकांडी ठाकुर बाड़ी में था। मैं इन सौभाग्यशाली पलों को हमेशा याद रखूंगा। ओराकांडी में जनसमूह के सामने दिए गए अपने भाषण को साझा कर रहा हूं।”
प्रधानमंत्री ने श्री बलराम जाखड़ के निधन पर दुख व्यक्त किया

प्रधानमंत्री श्री नरेन्द्र मोदी ने श्री बलराम जाखड़ के निधन पर दुख व्यक्त किया है। प्रधानमंत्री ने कहा “बलराम जाखड़ जी एक लोकप्रिय नेता थे, जिन्होंने अपनी राजनीतिक यात्रा में हमारे संसदीय लोकतंत्र को समृद्ध बनाया। उनके निधन की खबर सुनकर दुखी हूं। ईश्वर उनकी आत्मा को शांति प्रदान करे।”
कैबिनेट ने एएआई की परिचालन श्रेणी के विशिष्‍ट कर्मचारियों को डीपीई द्वारा निर्दिष्‍ट 50 प्रतिशत (संशोधन-पूर्व) सीमा के अलावा दिये जा रहे कुछ विशेष भत्‍तों के नियमितीकरण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारतीय विमानपत्‍तन प्राधिकरण (एएआई) की परिचालन श्रेणी के विशिष्ट कर्मचारियों यथा हवाई यातायात नियंत्रकों, संचार अधिकारियों और पायलट को सार्वजनिक उद्यम विभाग (डीपीई) द्वारा निर्दिष्ट 50 प्रतिशत (संशोधन-पूर्व)/25 प्रतिशत (संशोधित) सीमा के अलावा दिये जा रहे कुछ विशेष भत्तों के नियमितीकरण को मंजूरी दे दी है। इन भत्‍तों में रेटिंग भत्‍ता, कार्य दबाव भत्‍ता, प्रवीणता भत्‍ता, उड़ान भत्‍ता और प्रशिक्षक भत्‍ता शामिल हैं। कैबिनेट ने इसके साथ ही इन भत्‍तों को 35 प्रतिशत (संशोधित) सीमा के दायरे से बाहर रखने की भी स्‍वीकृति दे दी है। इन्‍हें अपनी नौकरी के दौरान कई तरह के जटिल कार्य पूरे करने होते हैं, जिनके लिए व्‍यापक ज्ञान एवं विशेषज्ञता के साथ-साथ ज्ञान संबंधी विशिष्‍ट कौशल (स्‍थानिक धारणा, सूचनाओं की प्रोसेसिंग, तार्किक ज्ञान, निर्णय लेना, संचार संबंधी पहलू और मानवीय संबंध) का व्‍यावहारिक उपयोग करना भी आवश्‍यक होता है। यह निर्णय इस तथ्‍य को ध्‍यान में रखते हुए लिया गया है कि हवाई यातायात में कई गुना वृद्धि हुई है और ये तकनीकी कर्मी आकाश में उड़ानों को अत्‍यंत सुरक्षित रखते हैं। इसका उद्देश्‍य सर्वोत्‍तम प्रतिभाशाली प्रोफेशनलों को आकर्षित करना और मौजूदा प्रशिक्षित श्रम बल को बनाये रखना है, ताकि हवाई सफर करने वालों को विश्‍वस्‍तरीय सुविधाएं मिल सकें। इन प्रोफेशनलों को समुचित पारिश्रमिक देने की जरूरत है।